CELEX: 32015R0917
Language: el
Date: 2015-06-15 00:00:00
Title: Εκτελεστικός κανονισμός (ΕΕ) 2015/917 της Επιτροπής, της 15ης Ιουνίου 2015, για την τροποποίηση του παραρτήματος I του κανονισμού (ΕΕ) αριθ. 206/2010 για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης όσον αφορά το Μπανγκλαντές (Κείμενο που παρουσιάζει ενδιαφέρον για τον ΕΟΧ)

16.6.2015   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 149/11
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/917 ΤΗΣ ΕΠΙΤΡΟΠΉΣ
      της 15ης Ιουνίου 2015
      για την τροποποίηση του παραρτήματος I του κανονισμού (ΕΕ) αριθ. 206/2010 για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης όσον αφορά το Μπανγκλαντές
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/ΕΟΚ και 92/65/ΕΟΚ και για την κατάργηση της οδηγίας 72/462/ΕΟΚ (1), και ιδίως το άρθρο 3 παράγραφος 1 πρώτο και δεύτερο εδάφιο,
      Εκτιμώντας τα ακόλουθα:
      
                  (1)
               
               
                  Η οδηγία 2004/68/ΕΚ θεσπίζει, μεταξύ άλλων, τις απαιτήσεις υγειονομικού ελέγχου για την εισαγωγή στην Ένωση και τη διαμετακόμιση μέσω αυτής ζώντων οπληφόρων ζώων. Σύμφωνα με τις εν λόγω απαιτήσεις, η εισαγωγή ζώντων οπληφόρων ζώων στην Ένωση και η διαμετακόμιση μέσω της Ένωσης επιτρέπονται μόνο όταν τα ζώα προέρχονται από τρίτες χώρες που περιλαμβάνονται σε κατάλογο που καταρτίζεται από την Επιτροπή.
               
            
                  (2)
               
               
                  Ο κανονισμός (ΕΕ) αριθ. 206/2010 της Επιτροπής (2) καθορίζει, μεταξύ άλλων, τους όρους για την εισαγωγή στην Ένωση αποστολών ζώντων οπληφόρων ζώων που προέρχονται από και προορίζονται για εγκεκριμένο οργανισμό, ίδρυμα ή κέντρο, οι οποίες πρέπει να εγκριθούν από το αντίστοιχο κράτος μέλος προορισμού. Το άρθρο 3α παράγραφος 1 στοιχείο β) του εν λόγω κανονισμού αναφέρεται σε καταλόγους τρίτων χωρών, περιοχών ή τμημάτων αυτών από τα οποία μπορούν να εισάγονται στην Ένωση αποστολές των εν λόγω ζώων.
               
            
                  (3)
               
               
                  Ο κανονισμός (ΕΕ) αριθ. 206/2010 προβλέπει ότι τα κράτη μέλη επιτρέπουν την εισαγωγή στο έδαφός τους των εν λόγω αποστολών μόνο αν έχει εκτελεστεί από τα οικεία κράτη μέλη εκτίμηση του κινδύνου που συνεπάγεται για την υγεία των ζώων κάθε αποστολή και η τρίτη χώρα περιλαμβάνεται σε έναν από τους καταλόγους που αναφέρονται στο άρθρο 3α παράγραφος 1 στοιχείο β).
               
            
                  (4)
               
               
                  Η Κύπρος ενημέρωσε την Επιτροπή και τα άλλα κράτη μέλη στο πλαίσιο της μόνιμης επιτροπής φυτών, ζώων, τροφίμων και ζωοτροφών ότι επιθυμεί να χορηγήσει έγκριση για την εισαγωγή μιας αποστολής ζώντων οπληφόρων ζώων του είδους Elephas ssp. από εγκεκριμένο οργανισμό, ίδρυμα ή κέντρο του Μπανγκλαντές σε εγκεκριμένο οργανισμό, ίδρυμα ή κέντρο στην Κύπρο.
               
            
                  (5)
               
               
                  Η Κύπρος έχει διενεργήσει εκτίμηση του κινδύνου που συνεπάγεται για την υγεία των ζώων η συγκεκριμένη αποστολή και επιπλέον έχει αξιολογήσει τη συμμόρφωση του οργανισμού, του κέντρου ή του ιδρύματος του Μπανγκλαντές με τους όρους που προβλέπονται στο άρθρο 3γ παράγραφος 2 του κανονισμού (ΕΕ) αριθ. 206/2010, με ικανοποιητικά αποτελέσματα.
               
            
                  (6)
               
               
                  Καθώς το Μπανγκλαντές δεν περιλαμβάνεται σε κανέναν από τους καταλόγους που αναφέρονται στο άρθρο 3α παράγραφος 1 στοιχείο β) του κανονισμού (ΕΕ) αριθ. 206/2010 ως τρίτη χώρα από την οποία μπορούν να εισάγονται στην Ένωση αποστολές των εν λόγω ζώων, η Κύπρος ζήτησε να προστεθεί το Μπανγκλαντές στον κατάλογο τρίτων χωρών, περιοχών ή τμημάτων τους που παρατίθεται στο μέρος 1 του παραρτήματος I του κανονισμού (ΕΕ) αριθ. 206/2010, προκειμένου να επιτραπεί η εισαγωγή ζώντων οπληφόρων ζώων του είδους Elephas ssp. από εγκεκριμένο οργανισμό, ινστιτούτο ή κέντρο του Μπανγκλαντές σε εγκεκριμένο οργανισμό ινστιτούτο ή κέντρο στην Κύπρο.
               
            
                  (7)
               
               
                  Λαμβανομένης υπόψη της κατάστασης της υγείας των ζώων στο Μπανγκλαντές, της εκτίμησης του κινδύνου που συνεπάγεται για την υγεία των ζώων η συγκεκριμένη αποστολή και της συμμόρφωσης του εγκεκριμένου οργανισμού, ινστιτούτου ή κέντρου με τους όρους της Ένωσης, η έγκριση θα πρέπει να αφορά μόνο ένα τμήμα του εδάφους του Μπανγκλαντές.
               
            
                  (8)
               
               
                  Ως εκ τούτου, είναι σκόπιμο να τροποποιηθεί ο κατάλογος τρίτων χωρών, περιοχών ή τμημάτων τους που παρατίθεται στο μέρος 1 του παραρτήματος I του κανονισμού (ΕΕ) αριθ. 206/2010, ώστε να προστεθεί η καταχώριση του Μπανγκλαντές για περιορισμένο χρονικό διάστημα, προκειμένου να επιτραπεί μόνο η εισαγωγή ζώντων οπληφόρων ζώων του είδους Elephas ssp. από εγκεκριμένο οργανισμό, ινστιτούτο ή κέντρο του Μπανγκλαντές σε εγκεκριμένο οργανισμό, ινστιτούτο ή κέντρο στην Κύπρο.
               
            
                  (9)
               
               
                  Το παράρτημα I μέρος 1 του κανονισμού (ΕΕ) αριθ. 206/2010 θα πρέπει να τροποποιηθεί ανάλογα.
               
            
                  (10)
               
               
                  Καθώς το αίτημα που υπέβαλε η Κύπρος αφορά συγκεκριμένη αποστολή, η έγκριση θα πρέπει να χορηγηθεί μόνο για περιορισμένο χρονικό διάστημα, ώστε να επιτραπεί αυτή η συγκεκριμένη εισαγωγή ζώντων οπληφόρων ζώων του είδους Elephas ssp. στην Κύπρο.
               
            
                  (11)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Στο παράρτημα I μέρος 1 του κανονισμού (ΕΕ) αριθ. 206/2010 παρεμβάλλεται η ακόλουθη καταχώριση για το Μπανγκλαντές πριν από την καταχώριση για τον Καναδά:
      
         
                     «BD Μπανγκλαντές (******)
                     
                  
                  
                     BD-0
                  
                  
                     Η περιοχή που καλύπτεται από το ζωολογικό πάρκο Chittagong
                  
                  
                     TRE-A (*******)
                     
                  
                  
                      
                  
                  
                      
                  
               
      Άρθρο 2
      Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται μέχρι τις 17 Αυγούστου 2015.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 15 Ιουνίου 2015.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 139 της 30.4.2004, σ. 321.
      
         (2)  Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).
      
         (******)  Η καταχώριση αυτή εφαρμόζεται μέχρι τις 17 Αυγούστου 2015.
      
         (*******)  Αποκλειστικά για ζώντα οπληφόρα ζώα του είδους Elephas ssp. από εγκεκριμένο οργανισμό, ινστιτούτο ή κέντρο του Μπανγκλαντές σε εγκεκριμένο οργανισμό, ινστιτούτο ή κέντρο στην Κύπρο.»